To bekreftet omkommet i trafikkulykke på E39
Politiet i Agder meldte først om en alvorlig trafikkulykke. Kort tid etter kom meldingen hvor det blir bekreftet at to personer er omkommet. – Spor i veien og vitnebeskrivelser tilsier at personbilen kom over i feil kjørebane, sier lensmann Asbjørn Skåland ved Flekkefjord politistasjon til NTB. Det var to personer i bilen, og politiet jobber nå med å identifisere de avdøde og varsle pårørende. – Det har vært veldig mye regn og det var mye vann i veibanen, det kan ha vært en medvirkende årsak, sier lensmannen Leif Terje Munkejord var en av de første som kom til stedet etter ulykken, ifølge Aftenbladet. Han var på vei til Sørlandet. – Mens jeg ringte nødetatene, løp kona mi, som er intensivsykepleier, for å sjekke personene som var i personbilen. Hun konstaterte at begge var døde. De må altså ha blitt drept momentant, sier Munkejord til avisen. De to som satt i lastebilen kom fysisk uskadet fra ulykken. E39 er stengt for all trafikk på ulykkesstedet ved Siratunnelen ved Flekkefjord i Vest-Agder. (NTB)
To personer er bekreftet omkommet etter at en personbil og et vogntog kolliderte ved Siratunnelen i Vest-Agder.